The Rain bliver Netflix’ første danske egenproducerede serie til streamingtjenesten.

Netflix begynder i dag produktionen af The Rain i Danmark. Det bliver den første danske originale serie fra Netflix.

Annonce:



Serien, som tager udgangspunkt i en ødelæggende biologisk katastrofe, er skabt af Jannik Tai Mosholt (Borgen, Rita, Bedrag), Esben Toft Jacobsen (Den kæmpestore bjørn, Fjerkongens rige) og Christian Potalivo (The New Tenants, Lang historie kort).

Civilisationen, som vi kender den, er forsvundet. Seks år efter en brutal virus har udslettet størstedelen af den skandinaviske befolkning, tilslutter et ungt søskendepar sig en gruppe unge overlevende og begiver sig ud for at finde ud af, om en ny verden er opstået et andet sted.

De håber alle, at søskendeparrets far er et sted derude med svar. Udenfor det civiliserede samfunds regler har hver af de unge medlemmer af gruppen frihed til at være, den de vil. Men de kæmper med sig selv og det faktum, at der selv i en post-apokalyptisk verden er kærlighed, jalousi, overgangen fra barn til voksen og alle de problemer, som de troede, de havde efterladt, da civilisationen forsvandt.

Kommentar fra forfatteren

“Civilisationen er skrøbelig. Den er skabt over tusinder af år baseret på ren overlevelse. Og nu, efter en pludselig indskydelse af inspiration, tror vi mennesker, at vi har alt under kontrol. Jeg vil undersøge, om dette er sandt. Hvad er der tilbage af os, når civilisationen forsvinder på et øjeblik. Hvordan overlever vi?”, lyder det fra seriens forfatter, Jannik Tai Mosholt, og han fortsætter:

“Går vi tilbage til at være dyr, eller træder vi i karakter og insisterer på at bringe humanitet ind i en umenneskelig verden. Jeg er meget glad for at være med til at skabe denne serie sammen med Netflix og Miso Film, og jeg kunne ikke være mere begejstret over de medvirkende. Jeg glæder mig til at sætte dem ind i et post-apokalyptisk Skandinavien, hvor alle de lige linjer i det kontrollerede nord er fjernet, og den ukontrollerede natur tager over.”

Tilgængelighed

The Rain får global premiere på Netflix i 2018.

Se også: Danmark udslettes i nyt Netflix-drama: The Rain fra 4/5